KLASA: P-403/23

URBROJ: 711-02-01/05-2024-07

Zagreb, 25. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa **(„Narodne** **novine“, broj 143/21. u daljnjem tekstu: ZSSI), u predmetu obveznika Tomislava Jurjevića, OIB: ……………..**, **član Uprave trgovačkog društva Komunalno trgovačko društvo Bilan d.o.o.,** na 45. sjednici održanoj 25. ožujka 2024., donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznik Tomislav Jurjević, član Uprave trgovačkog društva Komunalno trgovačko društvo Bilan d.o.o., počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Tomislavu Jurjeviću izriče se opomena.**

Obrazloženje

Povjerenstvo je utvrdilo da obveznik Tomislav Jurjević, član Uprave trgovačkog društva Komunalno trgovačko društvo Bilan d.o.o., nije do 31. siječnja 2023. podnio imovinsku karticu za 2022. godinu slijedom čega je protiv navedenog obveznika otvoren predmet broj P-403/23 zbog moguće povrede odredbe ZSSI-a o podnošenju imovinske kartice.

U tijeku postupka izvršen je uvid u službenu bilješku od 28. studenoga 2023., Registar obveznika, Registar imovinskih kartica te očitovanje obveznika 9. siječnja 2024. i 15. siječnja 2024.

Povjerenstvo je odlukom od 19. prosinca 2023. u odnosu na obveznika Tomislava Jurjevića, član Uprave trgovačkog društva Komunalno trgovačko društvo Bilan d.o.o., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 19. prosinca 2023. Broj: 711-I-2870-P-403/23-03-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 2. siječnja 2024. te se na utvrđenja iste očitovao porukom elektroničke pošte od 9. siječnja 2024. u kojoj je naveo da je u kolovozu 2022. dostavio svoju imovinsku karticu nakon čega je nekoliko puta imao problem s lozinkom i korisničkim imenom te da je došlo do njegovog propusta i kašnjenja s podnošenjem imovinske kartice. Također je naveo da će u roku podnijeti imovinsku karticu za 2022. i 2023. godinu.

Obveznik je Povjerenstvo porukom elektroničke pošte od 15. siječnja 2024. obavijestio da kako sustav neće funkcionirati do 23. siječnja 2024. nije u mogućnosti izvršiti svoju obvezu kao i da će nakon uspostave rada sustava dostaviti tražena izvješća.

Uvidom u Registar obveznika koji vodi i ustrojava Povjerenstvo utvrđeno je da Tomislav Jurjević obnaša dužnost člana Uprave trgovačkog društva Komunalno trgovačko društvo Bilan d.o.o. kojemu je jedini osnivač Općina Orebić.

S obzirom na navedeno, a sukladno članku 3. stavku 1. točki 40. ZSSI-a, Tomislav Jurjević u obvezi je postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2023. podnio imovinsku karticu za 2022. godinu već je istu karticu podnio 31. siječnja 2024., dakle, nakon pokretanja postupka u ovoj pravnoj stvari.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Tomislav Jurjević, član Uprave trgovačkog društva Komunalno trgovačko društvo Bilan d.o.o., propustio podnijeti imovinsku karticu Povjerenstvu do 31. siječnja 2023. za 2022. godinu već je istu podnio nakon pokretanja postupka u ovoj pravnoj stvari, a kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, ali niti o obvezniku protiv kojeg je Povjerenstvo ranije donijelo odluku kojom bi bila utvrđena povreda odredbi ZSSI-a, a posebice imajući u vidu da je obveznik nakon pokretanja postupka dostavio imovinsku karticu za 2022. godinu, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći sankciju iz članka 49. ZSSI-a, opomenu.

Ujedno se ukazuje obvezniku da je i dalje dužan podnositi imovinske kartice temeljem drugih osnova iz članka 10. ZSSI-a na način i u rokovima propisanima istim Zakonom.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

 Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Tomislav Jurjević, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana